Samas ei tasu iseenesest neid üldisi ja ajastulisi iluideaale väga südamesse võtta. Sest need on tavaliselt üksikisikule peale surutud. Pole tõsi, et kõigile meestele meeldivad ainult kindlale standardile vastavad vastassugupoollased. Seda surub peale ühiskond, mis oma loomult on sallimatu ja tasandav. Inimestel on sündimisest peale sees kartus teistest erineda. Ja kuidas sa ütled, et sulle meeldivad kondised pikad blondid naised, kui "kõigile" teistele meeldivad volüümikad lühikesed punapead. Ja vastupidi. Või on ükskõik, mis välimusega tüdruk on, peaasi, et huvitav ja tark; ega seda ju ei julge naljalt välja öelda. Oma hirmus teistest erineda sisendab inimene endale vajalikke standardeid nii kaua, kui need hakkavadki talle meeldima.